Bekendstelling: Dié Keimotor is oukei | Maroela Media
Suzuki Ignis 1.2 GLX (Foto: Suzuki)
Kort ná die Tweede Wêreldoorlog het die Japannese regering riglyne ingestel wat voertuie onder 'n sekere grootte en enjinkapasiteit aanmoedig. Van toe af het daar ontsaglike moeite met en ontwikkeling aan dié tipe motors gevolg. Japan se Keikar is baie dieselfde as die Italianers se Fiat 500, Engeland se Morris Mini en so aan.
Suzuki het onlangs gesê hy gaan fokus op dit waarmee dié motorvervaardiger goed is – dit is klein, eenvoudige en betroubare rygoed. Die Ignis is presies só 'n motortjie. Gegrond op dieselfde modulêre platform as die Suzuki Baleno baat die Ignis ook by die ontwikkelings wat dié onderstel bied, veral die gewigbesparings.
Dié Ignis weeg slegs 850 kg en word deur 'n juweel van 'n 1.2 liter-viersilinder-petrolenjin aangedryf. Ons het by die bekendstelling slegs kans gehad om die vyfgang-handrat te toets, maar daar is 'n vyfgang-AMT (Automated Manual Transmission) ook beskikbaar.
Ek is gek na Suzuki se atmosferiese petrolenjins. Dié enjins kan lekker rustig in die dorp rondploeter teen indrukwekkende brandstofverbruiksyfers, maar indien jy krag nodig het, skakel jy net 'n rat of twee terug, sit voet in die hoek en hoog op in die toerestrek is daar 'n lekker bandjie krag wat vir jou wag. Op die bekendstellingsroete het ons 'n indrukwekkende 5.4 ℓ/100 km gehandhaaf – en ek en my bestuursmaat het ook soms redelik hard gery.
Suzuki noem die Ignis 'n "kompakte sportnutsvoertuig". Ek gaan nie heeltemal saamstem nie. Die Ignis het wel 'n lekker hoë bestuursposisie en klasleidende grondvryhoogte van 180 mm, maar die Ignis bly wel 'n voorwielaangedrewe luikrugmotortjie. Hoewel die buiteproporsies regtig oulik en klein is, beïndruk die ruimte in die kajuit asook die kattebak se grootte. Die materiale in die binneruim is van goeie, duursame gehalte en die Ignis wil lyk of hy baie goed aanmekaargesit is.
Die Ignis is goed toegerus met klimaatbeheer, Bluetooth vir jou foon en musiekkoppeling, asook die magdom standaardveiligheidstelsels soos ABS, lugsakke, remkragverspreiding en so meer. 'n Nie-identies gespesifiseerde Europese model het 'n indrukwekkende 4-ster-gradering gekry in die gewilde Euro-Ncap-toets. Indrukwekkend vir 'n klein motor!
Die ruk wat ons met die Ignis deurgebring het, was regtig lekker. Dit is 'n eenvoudige, goedkoop motor wat meer bied as net 'n ryding. Dié Ignis gaan 'n mode-item word, glo ek – kyk net na hom … Aitsa!
Ons sal binnekort meer tyd met die Ignis deurbring en 'n meer indiepte-resensie doen oor ritgehalte en brandstofverbruiksyfers aan die platorand asook 'n vergelyking met hoe hy vaar teen sy mededingers.
Die reeks word gedek deur 'n 3 jaar/100 000 km-waarborg en 'n 2 jaar/30 000 km-diensplan.
Die binnerui, paneelbord, lyk nogal heelwat…aangelap! Andersins heel oulik, tog duur vir sy klas en grootte…
Org · 2 jaar gelede
Oulike motortjie Ek Krystal 17.3 km/liter in die stad verkeer
Selfde prysklas as die groter Renault Stepway,maar die enjin behoort meer betroubaar as die 0.9T te wees.